IMISLab/GreekWikipedia huggingface dataset:
Μεσογειακοί Αγώνες 2022

Οι 19οι Μεσογειακοί Αγώνες, γνωστοί ως Μεσογειακοί Αγώνες 2022, ήταν μια διεθνής αθλητική διοργάνωση που διεξήχθη από τις 25 Ιουνίου έως την 6 Ιουλίου 2022 στην Οράν της Αλγερίας. Αρχικά είχαν προγραμματιστεί να διεξαχθούν το 2021, αλλά λόγω της πανδημίας του COVID-19 αναβλήθηκαν για το 2022.

 Με την τελετή έναρξης, που έγινε στο νέο γήπεδο του Οράν, ξεκίνησαν και επίσημα οι 19οι Μεσογειακοί Αγώνες που φιλοξενεί η Οράν. Η ελληνική ομάδα μπήκε πρώτη στον αγωνιστικό χώρο, όπως πάντα. Οι υπόλοιπες χώρες που συμμετείχαν ακολούθησαν με αλφαβητική σειρά στα ισπανικά. Η τελευταία που εισήλθε ήταν η διοργανώτρια χώρα, Αλγερία, η οποία έκλεισε το σόου στην τελετή. Η Πορτογαλία αγωνίστηκε ως προσκεκλημένη χώρα, και όχι ως μέλος της ICMG. Από τον επίσημο ιστότοπο των αγώνων. Site du Comité international des Jeux méditerranéens Site officiel de la compétition Αρχειοθετήθηκε 2022-08-14 στο Wayback Machine.
Ιάκωβος Φραγκίσκος Εδουάρδος Στιούαρτ

Ο Ιάκωβος Φραγκίσκος Εδουάρδος (αγγλ. James Francis Edward Stuart, 10 Ιουνίου 1688 - 1 Ιανουαρίου 1766) από τον Οίκο των Στιούαρτ ήταν πρίγκιπας της Ουαλίας (δηλαδή διάδοχος του βασιλείου της Αγγλίας, Σκωτίας & Ιρλανδίας). Οι Φιλελεύθεροι ή Ουίγοι (Whigs) τον αποκαλούσαν Παλαιό Διεκδικητή.

 Ήταν ο μόνος (επιζήσας) γιος του Ιακώβου Β΄ της Αγγλίας & Ζ΄ της Σκωτίας και της Μαρίας των Έστε, κόρης του Αλφόνσου ΣΤ΄ της Μόντενα. Όταν το 1701 απεβίωσε ο πατέρας του, ο Ιάκωβος Φραγκίσκος διεκδίκησε τον θρόνο ως Ιάκωβος Γ΄ της Αγγλίας & Η΄ της Σκωτίας, με την υποστήριξη των Ιακωβιτών και του εξαδέλφου του Λουδοβίκου ΙΔ΄ της Γαλλίας. Όμως ήταν καθολικός και η Πράξη Ρύθμισης του 1701 απέκλεισε τους Καθολικούς από τη διαδοχή. Το 1688 η Ένδοξη Επανάσταση είχε εκτοπίσει τον καθολικό πατέρα του και από το 1689 βασίλευσαν οι Προτεστάντισσες αδελφές του Μαρία Β΄ (μαζί με τον σύζυγό της Γουλιέλμο της Οράγγης) και Άννα. Όταν το 1714 απεβίωσε και η Άννα χωρίς ζώντες απογόνους, ο Ιάκωβος αξίωσε πάλι τη διαδοχή κατά τη διάρκεια της Εξέγερσης των Ιακωβιτών του 1715. Ο γιος του συνέχισε τη διεκδίκηση που έληξε άδοξα μετά την ήττα των Ιακωβιτών το 1745. Παντρεύτηκε το 1719 τη Μαρία Κλημεντίνη Σομπιέσκα, κόρη του Ιωάννη Γ΄ Σομπιέσκι της Πολωνίας, και είχε τέκνα: Κάρολος Εδουάρδος (1720-1788), ο Νέος Διεκδικητής ως Κάρολος Γ΄ της Αγγλίας. Ερρίκος Βενέδικτος (1725-1807), Δούκα της Υόρκης (τίτλος που έλαβε από τον πατέρα του), διεκδικητής του θρόνου ως Ερρίκος Θ΄ της Αγγλίας & Α΄ της Σκωτίας. Στη Ρώμη έγινε πρύτανης του Συλλόγου των Καρδιναλίων και καρδινάλιος-επίσκοπος της Όστιας και του Βελλέτρι. James Edward Gregg, 'James Francis Edward (1688–1766) Archived 29 January 2017 at the Wayback Machine', Oxford Dictionary of National Biography, Oxford University Press, 2004; online edn, May 2012, accessed 23 June 2013.
Παλάτι Φεστιβάλ και Συνεδριών

Το Παλάτι των Φεστιβάλ και των Συνεδριών (επίσημα στα Γαλλικά ως Palais des Festivals et des Congrès) είναι συνεδριακό κέντρο στις Κάννες, ο τόπος διεξαγωγής του Φεστιβάλ Κινηματογράφου των Καννών και του Διεθνούς Φεστιβάλ Δημιουργικότητας των Καννών Λιονταριών. Το κτίριο άνοιξε το 1982.

 Το πρώτο Παλάτι Φεστιβάλ και Συνεδριών χτίστηκε το 1949 για να φιλοξενήσει το Φεστιβάλ Κινηματογράφου των Καννών. Το αρχικό κτήριο βρίσκεται στη λεωφόρο Promenade de la Croisette στην σημερινή περιοχή του JW Marriott Cannes. Το κτίριο αυτό φιλοξένησε τον 4ο και τον 6ο Διαγωνισμό Τραγουδιού της Eurovision το 1959 και το 1961. Ως απάντηση στην αυξανόμενη επιτυχία του Φεστιβάλ Κινηματογράφου και την εμφάνιση των πρώτων επιχειρηματικών συμβάσεων, όπως η αγορά μέσων ενημέρωσης MIPTV από το 1965, ο Δήμος των Κανών αποφάσισε να κατασκευάσει ένα νέο παλάτι το 1979. Το νέο κτίριο, ένα εξαώροφο κτίριο Που σχεδιάστηκε στο νεωτεριστικό ύφος από τους αρχιτέκτονες Sir Hubert Bennett και François Druet, κατασκευάστηκε στο χώρο του δημοτικού καζίνο. Άνοιξε το Δεκέμβριο του 1982 και επεκτάθηκε το 1999 με την κατασκευή του Espace Riviera, ενός νέου χώρου 10.000 τετραγωνικών μέτρων. Τον Ιανουάριο του 1992 ιδρύθηκε η Εταιρεία Μικτής Οικονομίας για τις εκδηλώσεις της πόλης των Καννών (SEMEC) για τη διαχείριση του Παλατιού. Το SEMEC προέκυψε από τη συγχώνευση τριών μη κερδοσκοπικών οργανισμών: τον Τουρισμό της Καν, το OMACC και τον σύνδεσμο Cannes Palais des Festivals et des Congrès. Το Παλάτι των Φεστιβάλ βρίσκεται στην κορυφή της λεωφόρου De la Croisette, ανατολικά του λιμανιού. Έχει συνολική χωρητικότητα 25.000 τετραγωνικών μέτρων για εκθέσεις, καθώς και πολλά δωμάτια και 18 αίθουσες, το μεγαλύτερο από τα οποία έχει χωρητικότητα 2.300. Είναι ο τόπος διεξαγωγής του ετήσιου Φεστιβάλ των Καννών και διαθέτει σύγχρονες εγκαταστάσεις υψηλής τεχνολογίας για συνεδριάσεις στέγασης όλο το χρόνο. Official site
Ευνίκη Μ-61 (ναρκοθέτις)

Η Ναρκοθέτις Ευνίκη Μ-61 (πρώην USS AMS-75, USS MSC-75 και Gelso M5509) ήταν αμερικανικό πολεμικό πλοίο το οποίο προσχώρησε στο Ιταλικό Πολεμικό Ναυτικό και στη συνέχεια στο Ελληνικό Πολεμικό Ναυτικό.

 Ναυπηγήθηκε το 1954 στις Ηνωμένες Πολιτείες Αμερικής ως «USS AMS-75», στα ναυπηγεία "Henry C. Grebe and Co., Inc." στο Σικάγο του Ιλλινόις, εντός του πλαισίου ενός προγράμματος παραγωγής δύο σειρών από 17 και 19 μονάδες πλοίων αντίστοιχα. Στις 7 Φεβρουαρίου 1955, ανακατατάχθηκε από το Πολεμικό Ναυτικό των ΗΠΑ σε παράκτιο ναρκαλιευτικό, υπό το νέο του όνομα «USS MSC-75». Το πλοίο στη συνέχεια παραδόθηκε στο Ιταλικό Πολεμικό Ναυτικό ως μέρος της Αμερικανικής βοηθείας και μετονομάστηκε ως «Gelso» M 5509, ονομασία που προέρχεται από την ιταλική λέξη gelso που σημαίνει μουριά. Το 1984 μετετράπηκε από ναρκαλιευτικό σε ναρκοθηρευτικό τύπου Castagno αλλάζοντας το παλαιό USQ-1 σονάρ με το νέο SQQ-14 και δημιουργώντας εγκαταστάσεις τόσο για δύτες όσο και για ναρκοθηρευτικές τηλεχειριζόμενες υποβρύχιες συσκευές. Μετά τη λήξη της υπερεσίας του πλοίου στο Ιταλικό Πολεμικό Ναυτικό παραχωρήθηκε στο Ελληνικό Πολεμικό Ναυτικό. Το πλοίο παραλήφθηκε στην Ιταλία από τον Πλωτάρχη N. Γούργουρη στις 10 Οκτωβρίου 1995. Εντάχθηκε στον ελληνικό στόλο και μετονομάστηκε εκ νέου σε «Ευνίκη» Μ-61. Μαζί με το δίδυμό του πλοίο «Ερατώ» Μ-60 απετέλεσαν τα πρώτα ναρκοθηρευτικά του Ελληνικού Πολεμικού Ναυτικού. Ανήκε στη δύναμη της Διοίκησης Ναρκοπολέμου. Μετά από δέκα χρόνια υπηρεσίας και αφού έλαβε μέρος σε Εθνικές αλλά και συμμαχικές ασκήσεις και επιχειρήσεις, διανύοντας συνολικά 45.440 ναυτικά μίλια στο διάστημα αυτό, το πλοίο «Ευνίκη» Μ-61 παροπλίσθηκε στις 24 Φεβρουαρίου 2005 στο πλαίσιο του εκσυγχρονισμού του ελληνικού στόλου. Το ναρκοθηρευτικό «Ευνίκη» Μ-61 είναι το δεύτερo κατά σειρά από τα δύο πλοία συνολικά που φέρουν το όνομα αυτό. Το πρώτο πλοίο ήταν η πυραυλάκατος «Ευνίκη» Ρ-55 που ενετάγη το 1972 και μετονομάσθηκε το 1976 σε «Αρλιώτης».
Great Lakes BG

Το Great Lakes BG ήταν διπλάνο βομβαρδιστικό κάθετης εφόρμησης που σχεδιάστηκε στα μέσα της δεκαετίας του 1930 για να επιχειρεί από τα αεροπλανοφόρα του Πολεμικού Ναυτικού των ΗΠΑ. Κατασκευάστηκαν 61 αεροσκάφη για το Ναυτικό και το Σώμα των Πεζοναυτών.

 Η Great Lakes Aircraft Company, η οποία είχε κατασκευάσει προηγουμένως τα TG-1 και TG-2 που βασίζονταν στο τορπιλοπλάνο-βομβαρδιστικό Martin T4M, ανέλαβε το 1933 την ανάπτυξη πρωτοτύπου διθέσιου βομβαρδιστικού κάθετης εφόρμησης με ικανότητα μεταφοράς 454 kg βομβών για το Ναυτικό. Το πρωτότυπο XBG-1 ολοκληρώθηκε στα μέσα του έτους. Ήταν ένα διπλάνο με πτέρυγες διαφορετικού εκπετάσματος και σταθερό σύστημα προσγείωσης. Προωθούνταν από αστεροειδή κινητήρα Pratt & Whitney Twin Wasp Junior ισχύος 750 hp.Μετά την ολοκλήρωσή του το XBG-1 αξιολογήθηκε σε συγκριτικές δοκιμές με το ανταγωνιστικό Consolidated XB2Y-1 στις οποίες αποδείχθηκε ανώτερο. Το Νοέμβριο του 1933 η κατασκευάστρια έλαβε παραγγελίες για την παραγωγή του αεροσκάφους. Κατασκευάστηκαν 60 BG-1, τα οποία εν αντιθέσει με το πρωτότυπο είχαν κλειστό πιλοτήριο. Τον Οκτώβριο του 1934 παραδόθηκαν τα πρώτα αεροσκάφη παραγωγής στην VB-3B (που αργότερα μετονομάστηκε σε VB-4) επί των αεροπλανοφόρων USS Ranger και USS Lexington. Τα BG-1 εξόπλισαν επίσης τρία σμήνη του Σώματος των Πεζοναυτών. Παρέμειναν σε μονάδες πρώτης γραμμής του Ναυτικού μέχρι το 1938 και των Πεζοναυτών μέχρι το 1940 ενώ μετά την απόσυρση τους χρησιμοποιήθηκαν σαν βοηθητικά μέχρι τα μέσα του 1941. XBG-1 Πρωτότυπο με ανοιχτό κόκπιτ και αστεροειδή κινητήρα Pratt & Whitney R-1535-64. BG-1 Έκδοση παραγωγής με κλειστό κόκπιτ και αστεροειδή κινητήρα Pratt & Whitney R-1535-82. Κατασκευάστηκαν 60 μονάδες. XB2G-1 Έκδοση με ανασυρόμενο σύστημα προσγείωσης και εσωτερική αποθήκη βομβών. Κατασκευάστηκε μονάχα ένα πρωτότυπο. ΗΠΑΣώμα των Πεζοναυτών των ΗΠΑ Πολεμικό Ναυτικό των ΗΠΑ Vought SBU Curtiss SBC Aichi D1A Donald, David (editor). The Encyclopedia of World Aircraft. Aerospace Publishing. 1997. ISBN 1-85605-375-X. Grossnik, Roy A. Dictionary of Americal Naval Aviation Squadrons: Volume 1 The History of VA, VAH, VAK, VAL, VAP and VFA Squadrons. Washington DC: Naval Historical Centre, 1995. ISBN 0-945274-29-7. Swanborough, Gordon and Bowers, Peter M. United States Navy Aircraft since 1911. London:Putnam, Second edition 1976. ISBN 0-370-10054-9. The Illustrated Encyclopedia of Aircraft (Part Work 1982-1985), 1985, Orbis Publishing.
Τζορτζ Σάντερς

Ο Τζορτζ Σάντερς (George Henry Sanders, 3 Ιουλίου 1906 - 25 Απριλίου 1972) ήταν Βρετανός ηθοποιός του κινηματογράφου και της τηλεόρασης βραβευμένος με όσκαρ Β' ανδρικού ρόλου για την ταινία Όλα για την Εύα (All About Eve, 1950). Ήταν ο δεύτερος ηθοποιός που υποδύθηκε τον Σάιμον Τέμπλαρ στη σειρά ταινιών Ο άγιος (The Saint). Επίσης, δάνεισε τη φωνή του στον Σιρ Χαν, τον κακό τίγρη της ταινίας κινουμένων σχεδίων της εταιρείας Disney Το βιβλίο της ζούγκλας (The Jungle Book, 1967).

 Ο Τζορτζ Χένρι Σάντερς γεννήθηκε από Άγγλους γονείς στην Αγία Πετρούπολη της Ρωσικής Αυτοκρατορίας το 1906. Γονείς του ήταν οι Χένρι και Μάργκαρετ Σάντερς. Ο μεγαλύτερος αδερφός του ήταν ο επίσης ηθοποιός Τομ Κόνγουεϊ, ενώ είχε και μια μικρότερη αδερφή τη Μάργκαρετ. Ο Σάντερς ήταν 11 χρονών, όταν ξέσπασε η Ρώσικη Επανάσταση το 1917 κι η οικογένεια αναγκάστηκε να επιστρέψει στην Αγγλία. Φοίτησε στο κολέγιο του Μπράιτον και στη συνέχεια γράφτηκε στο τεχνικό κολέγιο του Μάντσεστερ. Μετά την αποφοίτησή του εργάστηκε σε μια διαφημιστική εταιρεία. Γραμματέας της εταιρείας ήταν η άσημη ακόμα, ηθοποιός, Γκριρ Γκάρσον. Η Γκάρσον τον ώθησε να πάρει την απόφαση να γίνει ηθοποιός. Ο Σάντερς έκανε το ντεμπούτο του στη μεγάλη οθόνη το 1929. Επτά χρόνια αργότερα, μετά από μια σειρά αγγλικών παραγωγών, συμμετείχε στην πρώτη του αμερικάνικη ταινία Γύπες των θαλασσών (Lloyd's of London). Στη συνέχεια ανέλαβε δευτερεύοντες ρόλους σε μεγάλες παραγωγές όπως το Εξομολόγηση ενός κατασκόπου (Confessions Of A Νazi Spy, 1939) και τις ταινίες του Άλφρεντ Χίτσκοκ Πριν από τη θύελλα (Foreign Correspondent) και Ρεβέκκα. Η επιτυχία συνεχίστηκε τη δεκαετία του '40 με τη συμμετοχή του στην ταινία Θύελλα στον ουρανό (Rage In Heaven, 1941) πλάι στην Ίνγκριντ Μπέργκμαν, την εμφάνισή του ως Λόρδος Χένρι Ουότον στην κινηματογραφική μεταφορά του μυθιστορήματος του Όσκαρ Ουάιλντ Το πορτραίτο του Ντόριαν Γκρέι (The Picture Of Dorian Gray) το 1945 και τη συμμετοχή του στην ταινία του Σέσιλ Ντε Μιλ Σαμψών και Δαλιδά (Samson and Delilah). Κατά τη διάρκεια της δεκαετίας του '40 συνέγραψε δυο αστυνομικά μυθιστορήματα. Το 1950 βραβεύτηκε με όσκαρ για την ερμηνεία του στην ταινία του Τζόζεφ Λ. Μάνκιεβιτς Όλα για την Εύα. Το 1958 κυκλοφόρησε ένα δίσκο, με τίτλο The George Sanders Touch: Songs for the Lovely Lady, όπου ερμήνευε ρομαντικές μπαλάντες, ενώ συνέχισε να συμμετέχει σε ταινίες μέχρι τον θάνατό του. Βρέθηκε νεκρός το 1972, σε ηλικία 65 χρονών στο δωμάτιο ενός ξενοδοχείου στη Βαρκελώνη. Είχε καταναλώσει πέντε κουτιά βαρβιτουρικών χαπιών και είχε αφήσει σημείωμα αυτοκτονίας. Στο σημείωμα αυτό αναγραφόταν: Αγαπητέ Κόσμε, φεύγω γιατί έχω βαρεθεί. Νιώθω ότι έχω ζήσει αρκετά μεγάλο χρονικό διάστημα. Σε αφήνω με τις έννοιές σου σε αυτό το γλυκό βόθρο. Καλή τύχη. Ο Σάντερς παντρεύτηκε τέσσερις φορές. Υπήρξε σύζυγος τόσο της Ζα Ζα όσο και της Μάγκντα Γκαμπόρ. Ο Τζορτζ Σάντερς στο cine.gr
Βραβεία της Ένωσης Κριτικών Κινηματογράφου της Νέας Υόρκης 1969

Τα 35α Βραβεία της Ένωσης Κριτικών Κινηματογράφου της Νέας Υόρκης (αγγλικά: New York Film Critics Circle Awards), που ανακοινώθηκαν στις 29 Δεκεμβρίου 1969, απονεμήθηκαν στις 25 Ιανουαρίου 1970, τιμώντας την καλύτερη κινηματογραφική παραγωγή του 1969.

 Καλύτερη Ταινία: Z Επιλαχών: Oh! What a Lovely War και Οι καταραμένοι Καλύτερος Α' Ανδρικός Ρόλος: Τζον Βόιτ - Ο Καουμπόι του Μεσονυχτίου Επιλαχών: Ντάστιν Χόφμαν - Ο Καουμπόι του Μεσονυχτίου και Ρόμπερτ Ρέντφορντ - Downhill Racer Καλύτερος Α' Γυναικείος Ρόλος: Τζέιν Φόντα - They Shoot Horses, Don't They? Επιλαχών: Βανέσα Ρεντγκρέιβ - Isadora και Μάγκι Σμιθ - The Prime of Miss Jean Brodie Καλύτερη Σκηνοθεσία: Κώστας Γαβράς - Z Επιλαχών: Ρίτσαρντ Ατένμπορο - Oh! What a Lovely War και Λουκίνο Βισκόντι - Οι καταραμένοι Καλύτερο Σενάριο: Paul Mazursky και Larry Tucker - Bob & Carol & Ted & Alice Επιλαχών: Φρανσουά Τριφό, Claude de Givray και Bernard Revon - Stolen Kisses (Baisers volés) και Λουκίνο Βισκόντι, Enrico Medioli και Nicola Badalucco - Οι καταραμένοι Καλύτερος Β' Ανδρικός Ρόλος: Τζακ Νίκολσον - Ξένοιαστος Καβαλάρης Επιλαχών: Elliott Gould - Bob & Carol & Ted & Alice Καλύτερος Β' Γυναικείος Ρόλος: Dyan Cannon - Bob & Carol & Ted & Alice Επιλαχών: Κάθριν Μπερνς - Last Summer ι Delphine Seyrig - Stolen Kisses (Baisers volés) Ο Επίσημος ιστότοπος
Η γενιά των 592 ευρώ

Η γενιά των 592 ευρώ είναι ελληνική κωμική τηλεοπτική σειρά, παραγωγής 2010-2011, που προβλήθηκε από τον τηλεοπτικό σταθμό Mega Channel. Το σενάριο της σειράς υπογράφει ο Λάμπρος Φισφής ενώ τη σκηνοθεσία επιμελήθηκαν ο Γιάννης Λαπατάς και ο Αντώνης Αγγελόπουλος.Κατά τη διάρκεια της προετοιμασίας της, η σειρά είχε τον τίτλο "Η γενιά των 700 ευρώ". Εξαιτίας των οικονομικών και κοινωνικών ανακατατάξεων εκείνης της περιόδου, ακολούθησε την επικαιρότητα και ο τίτλος άλλαξε σε "Η γενιά των 592 ευρώ".

 Μια παρέα νέων ανθρώπων ζουν στην Ελλάδα της κρίσης του 2010 προσπαθούν να λύσουν τα προβλήματα της προσωπικής και οικονομικής τους ζωής. Ο Αλέξης, αρκετά ρομαντικός, εργάζεται σε μία αποτυχημένη διαφημιστική εταιρεία η όποια δεν του προσφέρει τίποτα από άποψη καριέρας. Ο Σταύρος, με υψηλό δείκτη IQ, κάνει διδακτορικό στη φυσική και συγκατοικεί με τον Ουκρανό μετανάστη Μίρι, με τον οποίο είναι εντελώς αντίθετοι σαν χαρακτήρες. Ο Χαραλάμπης, αιώνιος φοιτητής, δεν τον απασχολούν ιδιαίτερα τα θέματα επιβίωσης, καθώς ζει ακόμη με τους γονείς του. Η Ιωάννα από την Κύπρο, που είχε ως στόχο μέχρι τα 25 της χρόνια να κάνει οικογένεια και καριέρα σαν ψυχολόγος, βλέπει πως ο χρόνος αρχίζει και περνά χωρίς να έχει ακόμη καταφέρει τους στόχους της. Τέλος, η Κατερίνα, με σπουδές νομικής στην Οξφόρδη και το Harvard, επιστρέφει στην Ελλάδα με σκοπό να βρει μία θέση εργασίας αντίστοιχη των σπουδών της άλλα μάταια. Η γενιά των 592 ευρώ στην IMDb
Curtiss-Wright AT-9 Jeep

Το Curtiss-Wright AT-9 Jeep ήταν δικινητήριο αεροσκάφος προκεχωρημένης εκπαίδευσης το οποίο χρησιμοποιήθηκε στις Ηνωμένες Πολιτείες κατά τη διάρκεια του Β΄ Παγκοσμίου Πολέμου για τη μετάπτωση των πιλότων από τα μονοκινητήρια εκπαιδευτικά σε δικινητήριους τύπους. Επρόκειτο για ένα χαμηλοπτέρυγο μονοπλάνο με ανασυρόμενο σύστημα προσγείωσης που προωθούνταν από δύο αστεροειδείς κινητήρες Lycoming R-680-9.

 Έχοντας προβλέψει την ανάγκη για ένα αεροσκάφος αυτού του είδους, η Curtiss-Wright ανέπτυξε το δικινητήριο εκπαιδευτικό Curtiss-Wright CW-25. Το αεροσκάφος αυτό είχε πτητικά χαρακτηριστικά παρόμοια με αυτά ενός ελαφρού βομβαρδιστικού κατά την απογείωση και την προσγείωση. Έχοντας παρόμοια διάταξη με το μεγαλύτερων διαστάσεων Cessna AT-17 Bobcat, το CW-25 θα προσομοίαζε τις απαιτήσεις χρήσεις πολυκινητήριων τύπων. Το μοναδικό πρωτότυπο είχε άτρακτο κατασκευασμένη από συγκολλημένους ατσάλινους σωλήνες και επιφάνειες με υφασμάτινη επικάλυψη. Το πρωτότυπο πραγματοποίησε την παρθενική του πτήση το 1941 και ο τύπος εντάχθηκε σε υπηρεσία ως AT-9 το επόμενο έτος. Έφερε το προσωνύμιο «Fledgling» από την κατασκευάστρια εταιρεία, όμως στις τάξεις της αμερικάνικης αεροπορίας έγινε γνωστό «Jeep». Παρόλο που το πρωτότυπο είχε επιφάνειες με υφασμάτινη επικάλυψη, τα αεροσκάφη παραγωγής ήταν μεταλλικής επικάλυψης.Το AT-9 σχεδιάστηκε επί τούτου ώστε να είναι σχετικά ασταθές κατά την πτήση και αποδείχθηκε δύσκολο στον χειρισμό τόσο στον αέρα όσο και κατά την προσγείωση. Οι ιδιότητες του αυτές το κατέστησαν ιδανικό για την εκπαίδευση των πιλότων που θα πραγματοποιούσαν μετάπτωση σε σύγχρονους δικινητήριους τύπους, όπως για παράδειγμα στα βομβαρδιστικά Martin B-26 Marauder και τα μαχητικά Lockheed P-38 Lightning.Κατασκευάστηκαν 491 AT-9 και στη συνέχεια 300 ακόμη αεροσκάφη της έκδοσης AT-9A. CW-25 Πρωτότυπο.AT-9 Έκδοση παραγωγής με κινητήρες Lycoming R-680-9.AT-9A Έκδοση παραγωγής με κινητήρες Lycoming R-680-11 και αναβαθμισμένο υδραυλικό σύστημα. ΗΠΑΠολεμική Αεροπορία του Στρατού των ΗΠΑ (United States Army Air Forces, USAAF) Πολεμική Αεροπορία των ΗΠΑ (United States Air Force, USAF). To AT-9 με αριθμό 41-12150 εκτίθεται στο Εθνικό Μουσείο της Πολεμικής Αεροπορίας των ΗΠΑ (National Museum of the United States Air Force) στο Ντέιτον στο Οχάιο. Πρόκειται για αεροσκάφος που συναρμολογήθυηκε από το ίδιο το μουσείο με κομμάτια προερχόμενα από δύο ημιτελή AT-9 καθώς και νέα τμήματα και εξαρτήματα που κατασκευάστηκαν επί τόπου.Το AT-9 με αριθμό 42-56882 βρίσκεται σε αποθήκευση στο «Pima Air & Space Museum» στο Τούσον στην Αριζόνα. Πρόκειται για αεροσκάφος που συνετρίβη, ανακτήθηκε το 1993 και δόθηκε στο μουσείο προκειμένου να αποκατασταθεί. Bowers, Peter M. Curtiss Aircraft, 1907–1947. London: Putnam & Company Ltd., 1979. (ISBN 0-370-10029-8). Mondey, David. American Aircraft of World War II (Hamlyn Concise Guide). London: Bounty Books, 2006. (ISBN 978-0-7537-1461-4). Πολυμέσα σχετικά με το θέμα Curtiss AT-9 Jeep στο Wikimedia Commons
Iostream

Το iostream είναι μέρος της πρότυπης βιβλιοθήκης της γλώσσας προγραμματισμού C++ για την είσοδο/έξοδο δεδομένων. Στην πραγματικότητα είναι ένα ψευδώνυμο (typedef) για την εξειδίκευση του πρωτύπου κλάσης basic_iostream για είσοδο - έξοδο δεδομένων σε μορφή char. Παράγεται με διπλή κληρονομικότητα από τα πρότυπα κλάσεων basic_ostream και basic_istream. Τα αρχικά io στο όνομα της βιβλιοθήκης αναφέρονται στις αγγλικές λέξεις Input/Output Stream που μεταφράζονται ως είσοδος/έξοδος ροής (stream) δεδομένων. Η βιβλιοθήκη iostream παρέχει την βασική είσοδο/έξοδο σε ένα πρόγραμμα της C++. Το cin είναι αντικείμενο της istream (παράφραση του αγγλικού see-in που σημαίνει δες είσοδο), και τα cout (παράφραση του αγγλικού see-out που σημαίνει δες έξοδο), cerr (παράφραση του αγγλικού see-error που σημαίνει δες έξοδο λαθών), και clog (παράφραση του αγγλικού see-log που σημαίνει δες έξοδο αρχείου καταγραφής) αντικείμενα της ostream για την ροή δεδομένων στην τυπική έξοδο, την έξοδο λαθών και την έξοδο στο αρχείο καταγραφής αντίστοιχα. Όλα αυτά τα αντικείμενα βρίσκονται κάτω από το χώρο ονομάτων (namespace) std.

 Ένα απλό παράδειγμα χρήσης είναι το πρόγραμμα "hello world" που τυπώνει το μήνυμα "Γεια σου κόσμε!" μαζί με τον χαρακτήρα αλλαγής γραμμής \n: Το cout είναι αντικείμενο της κλάσης ostream. Ο τελεστής << υπερφορτώνεται στην ostream ώστε να στέλνει τα δεδομένα στην τυπική έξοδο (συνήθως είναι η οθόνη). Αντίστοιχα το cin είναι αντικείμενο της κλάσης istream. Ο τελεστή >> υπερφορτώνεται στην istream ώστε να δέχεται δεδομένα από την τυπική είσοδο (συνήθως είναι το πληκτρολόγιο). Ο τελεστής << ή >> δείχνει συμβολικά την ροή των δεδομένων. Για παράδειγμα στο std::cout << "Γεια σου κόσμε!\n"; δείχνει την ροή από αριστερά προς τα δεξιά (δηλαδή στην έξοδο cout που παραφράσει το see out που σημαίνει δες την έξοδο). Εναλλακτικά στην θέση του '\n' μπορεί να χρησιμοποιηθεί το endl που σημαίνει (end line - μεταφράζεται ως τέλος/αλλαγή γραμμής). Στο παρακάτω παράδειγμα φαίνεται και η χρήση του cin για είσοδο: Το endl είναι μια λειτουργία της εξόδου η οποία εκτός από την αλλαγή γραμμή, αδειάζει άμεσα την μνήμη (buffer εξόδου) ώστε να γίνει άμεσα η έξοδος (αυτό ιδιαίτερα είναι σημαντικό όταν η έξοδος είναι σε εξωτερικό αρχείο π.χ. χρησιμοποιώντας την βιβλιοθήκη fstream). Παράδειγμα Ειδικά κλάσεις-αντικείμενα τα οποία ονομάζονται προσαρμοστές (manipulators) χρησιμοποιούνται για να προσαρμόσουν την γενική ροή δεδομένων μέσω των τελεστών εισόδου/εξόδου: << or >>. Περαιτέρω προσαρμογές της ροής δεδομένων μπορούν να γίνουν με την εξειδικευμένη βιβλιοθήκη για το σκοπό αυτό: iomanip. fstream: Τυπική βιβλιοθήκη της C++ για είσοδο-έξοδο από-σε εξωτερικά αρχεία.
Ποντεμπίτσε

Το Ποντεμπίτσε (πολωνικά: Poddębice) είναι πόλη και η έδρα του Πόβιατ Ποντεμπίτσε, στο Βοεβοδάτο Λοτζ της κεντρικής Πολωνίας, περίπου 40 χιλιόμετρα βορειοδυτικά του Λοτζ. Ο πληθυσμός του είναι 7.245 κάτοικοι (2020).

 Στην αρχή του Β΄ Παγκοσμίου Πολέμου, ο εβραϊκός πληθυσμός του Ποντεμπίτσε αριθμούσε περίπου 1.400 άτομα. Κατά τη διάρκεια της γερμανικής κατοχής, ήταν περιορισμένοι σε ένα γκέτο και υποβλήθηκαν σε καταναγκαστική εργασία. Το 1942, πέντε απαγχονίστηκαν δημόσια και τον Απρίλιο, 1.800 Εβραίοι, συμπεριλαμβανομένων πολλών εκατοντάδων που μετεγκαταστάθηκαν βίαια από τη Γουεντσίτσα, κλείστηκαν σε μια εκκλησία για δέκα ημέρες χωρίς κανένα απολύτως εφόδιο, συμπεριλαμβανομένου του φαγητού μέχρι να υπάρξει μια δωροδοκία. 10 άτομα πέθαναν εκεί. Μετά από λίγες μέρες, οι άρρωστοι και οι ηλικιωμένοι δολοφονήθηκαν εκεί κοντά. Μετά από δέκα ημέρες, κάποιοι ειδικευμένοι εργάτες στάλθηκαν στο Γκέτο του Λοτζ. Όλοι οι υπόλοιποι στάλθηκαν στο στρατόπεδο εξόντωσης Χέλμνο, όπου τους δολοφόνησαν αμέσως με αέρια. Λίγοι από τους Εβραίους του Ποντεμπίτσε επέζησαν του πολέμου. Ο Γερμανός διαχειριστής του Ποντεμπίτσε (πιθανώς ο Φραντς Χάινριχ Μποκ) κράτησε ένα μυστικό ημερολόγιο που δημοσιεύτηκε μετά τον πόλεμο. Το ημερολόγιό του ήταν επικριτικό για τις αντιεβραϊκές πολιτικές. Είχε προσπαθήσει να βοηθήσει τον εβραϊκό πληθυσμό όταν μπορούσε και απολύθηκε από τη θέση του κατά τη διάρκεια του πολέμου. Επίσημος ιστότοπος
Λίμπερμαν Αγκάμεζ

Ο Λίμπερμαν Αγκάμεζ (Liberman Agámez, γεννημένος στις 15 Φεβρουαρίου 1985) είναι διεθνής πετοσφαιριστής με καταγωγή από την Κολομβία. Και εμφανίστηκε στην ομάδα του Αλέξανδρου Συρακουλα για 2 αγωνιστικές τιμής ένεκεν

 O Λίμπερμαν Αγκάμεζ ξεκίνησε την καριέρα του στην Ελλάδα το 2004 από τον Ιωνικό Νέας Φιλαδέλφειας. Την επόμενη χρονιά (2005) μεταπήδησε στον Α.Ο. Παγκρατίου στον οποίο παρέμεινε για λίγους μήνες, καθώς τον χειμώνα του 2005 πήρε μεταγγραφή στην ομάδα του Παναθηναϊκού. Στους πράσινους παρέμεινε μέχρι το καλοκαίρι του 2010 και κατέκτησε μαζί τους ένα πρωτάθλημα (2006), τρία κύπελλα (2007, 2008, 2010) κι ένα σούπερ καπ (2007). Τα επόμενα τρία χρόνια (2010-2013) αγωνίστηκε στο πρωτάθλημα Τουρκίας για λογαριασμό της Άρκας, με την οποία κατέκτησε ένα πρωτάθλημα (2013) κι ένα κύπελλο (2011). Την περίοδο 2013-2015, αγωνίστηκε στο πρωτάθλημα της Κορέας με τους Τσεονάν Σκάιγουοκερς ενώ το 2015 επέστρεψε στο πρωτάθλημα Τουρκίας αγωνιζόμενος για την Γαλατασαράι. Το καλοκαίρι του 2016 ανακοινώθηκε απο τον Ολυμπιακό. Ο Λίμπερμαν Αγκάμεζ αγωνίζεται με την εθνική ομάδα πετοσφαίρισης της Κολομβίας από το 2005. 2 Πρωτάθλημα Νοτίου Αμερικής: 2013, 2015 1 Πρωτάθλημα Ελλάδας: 2006 3 Κύπελλα Ελλάδας: 2007, 2008, 2010 1 Σούπερ Καπ Ελλάδας: 2007 1 Πρωτάθλημα Τουρκίας: 2013 1 Κύπελλο Τουρκίας: 2011 Liberman Agamez Clubs Liberman Agamez Details
Live at Slane Castle

Το Live at Slane Castle είναι μία συναυλία των Red Hot Chili Peppers που κινηματογραφήθηκε στις 23 Αυγούστου του 2003 και κυκλοφόρησε στις 17 Νοεμβρίου 2003, μια μέρα πριν την κυκλοφορία του "Greatest Hits". Αυτή ήταν η δεύτερη τους συναυλία στο Slane Castle της Ιρλανδίας. Το opening act ήταν οι Foo Fighters και η εμφάνιση τους συμπεριλαμβάνεται στο δικό τους DVD, "Everywhere but Home". To DVD περιέχει όλα τα τραγούδια, εκτός από τη διασκευή του Τζον Φρουσιάντε "I Feel Love" της Donna Summer και το "Soul to Squeeze", επειδή έσπασε μια χορδή της κιθάρας του Φρουσιάντε κατά τη διάρκεια του τραγουδιού. Το DVD έχει ανάμεικτες κριτικές. Πολλοί ενοχλήθηκαν που δεν εμφανίστηκαν τραγούδια από τα πρώτα τέσσερα άλμπουμ της μπάντας. Μετά την κυκλοφορία του, ο αρθρογράφος της Columbus Alive, Wayne King είπε πως το DVD ήταν "η καλύτερη συναυλία όλων των εποχών". Μετά την συναυλία, η διασκευή του Joe Strummer (τραγουδιστής και κιθαρίστας των The Clash) στο Redemption Song του Μπομπ Μάρλεϊ ακούγεται στα ηχεία καθώς πυροτεχνήματα εκτοξεύονται στον ουρανό.

 1. "Intro" (Ο Τζον Φρουσιάντε, ο Flea και ο Chad Smith ξεκινούν με ένα τζαμάρισμα.) 2. "By the Way" 3. "Scar Tissue" 4. "Around the World " 5. "Maybe" (The Chantels, διασκευή από τον Τζον Φρουσιάντε ) 6. "Universally Speaking" 7. "Parallel Universe" Η εισαγωγή είναι το "Latest Disgrace" των Fugazi από το άλμπουμ "Red Medicine"8. "The Zephyr Song" 9. "Throw Away Your Television" 10. "Havana Affair" (διασκευή στο τραγούδι των Ramones ) 11. "Otherside" To "I Feel Love" (Donna Summer, διασκευή από τον Τζον Φρουσιάντε) παίχτηκε μετά από το "Otherside" αλλά δεν συμπεριλήφθηκε στο DVD.12. "Purple Stain" 13. "Don't Forget Me" 14. "Right on Time" Η εισαγωγή είναι το "London Calling" των The Clash από το "London Calling" To "Soul To Squeeze" παίχτηκε μετά το "Right On Time" αλλά δεν μπηκε στο DVD επειδή έσπασε μια χορδή της κιθάρας του Φρουσιάντε κατά τη διάρκεια του τραγουδιού.15. "Can't Stop" 16. "Venice Queen" 17. "Give It Away" Ντουέτο ντραμς - τρομπέτας από τους Flea και Chad18. "Californication" Άρχισε από μια αυθόρμητη εισαγωγή των Flea και Φρουσιάντε19. "Under the Bridge" 20. "The Power of Equality" 21. "Outro"
Χαρίλαος Μπούσιος

Ο Χαρίλαος Μπούσιος του Λαζάρου (1921-2019) ήταν Έλληνας πολιτικός από τη Θεσσαλονίκη, ο οποίος χρημάτισε βουλευτής Πιερίας με την ΕΔΑ και εν συνεχεία ήταν πολιτευτής με την Ενωμένη Αριστερά και με το ΚΚΕ. Εντάχθηκε στο ΚΚΕ το 1939 και για τη δράση του διώχθηκε, φυλακίστηκε και εξορίστηκε επί 9 χρόνια.

 Γεννήθηκε στις 7 Νοεμβρίου 1921. Γιος του κηροποιού Λάζαρου Μπούσιου (1892-1964), ο Χαρίλαος ήταν ο μεγαλύτερος από τα 6 αδέρφια και καταγόταν από το Λιβάδι Ολύμπου και έζησε τα δύσκολα (εξαιτίας των οικονομικών προβλημάτων) παιδικά του χρόνια στην Ελασσόνα, από όπου καταγόταν η μητέρα του. Από πολύ νεαρή ηλικία ασπάστηκε τις ιδέες της αριστεράς και του σοσιαλισμού και οργανώθηκε στην ΟΚΝΕ το 1939 και μετά στις αντιστασιακές οργανώσεις ΕΠΟΝ και ΕΛΑΣ. Μετά ανέλαβε υπεύθυνος στις οργανώσεις Ολύμπου του ΚΚΕ.Κλήθηκε στις τάξεις του στρατού τον Οκτώβριο του 1946 και έπειτα από δύο μήνες αφοπλίστηκε και εξορίστηκε στο 1ο τάγμα σκαπανέων στον Άγιο Νικόλαο και μετά στάλθηκε στον Αϊ-Στράτη, όπου παρέμεινε εκτοπισμένος ως το 1949. Στις εκλογές του 1951 παίρνει μέρος στην Πιερία με τη νεοσύστατη ΕΔΑ, λαμβάνοντας γύρω στις 2.000 ψήφους στον νομό. Το 1954 εξελέγη δημοτικός σύμβουλος με τον συνδυασμό του Σολομώντα Παπαδόπουλου και ήρθε 1ος σε ψήφους (2.500). Εξελέγη μέλος της πρώτης νομαρχιακής επιτροπής Πιερίας της ΕΔΑ το 1956.Όταν κατήλθε υποψήφιος ήταν ιδιωτικός υπάλληλος. Εξελέγη βουλευτής με 4.559 ψήφους έπειτα από τις εκλογές του 1958, κατά τις οποίες η ΕΔΑ ήρθε δεύτερο κόμμα. Ήταν ξανά υποψήφιος το 1961 χωρίς επιτυχία. Στις εκλογές που έγιναν το 1963 και το 1964 κατήλθε υποψήφιος για μία ακόμη φορά με την ΕΔΑ, χωρίς να εκλεγεί, καθώς συγκέντρωσε 880 ψήφους. Το 1964 ήταν υποψήφιος στις δημοτικές εκλογές, υποστηρίζοντας τον συνδυασμό "Καινούρια Εποχή" του Τάκη Τερζόπουλου σημειώνοντας μεγάλη επιτυχία. Ως τη σύλληψή του μαζί με άλλους 84 συντρόφους του, εργάστηκε στη νομαρχιακή επιτροπή της ΕΔΑ. Στη διάρκεια της χούντας του 1967-1974, παρέμεινε εκτοπισμένος αρχικά στη Γυάρο, έπειτα στο Παρθένι Πάρου και μετά στον Ωρωπό, αλλά και στη Λέρο, από όπου απολύθηκε το 1971. Μετά τη Μεταπολίτευση έλαβε μέρος στις εκλογές του 1974 ως υποψήφιος βουλευτής Πιερίας με την Ενωμένη Αριστερά και έλαβε 1.672 ψήφους. Το 1975 μετατέθηκε στο γραφείο του νόμιμου πια ΚΚΕ Δυτικής Μακεδονίας, όπου παρέμεινε ως το 1978. Στις επόμενες εκλογές το 1977 κατήλθε υποψήφιος με το ΚΚΕ και συγκέντρωσε 2.121 σταυρούς. Την ίδια περίοδο οργάνωσε το γραφείο του ΚΚΕ Μακεδονίας-Θράκης, το 1986 το γραφείο Κεντρικής Μακεδονίας και το 1990 εντάχθηκε στην Κ.Ο. της Θεσσαλονίκης και τέλος στην Κ.Ο. Ανάληψης. Στις βουλευτικές εκλογές του Οκτωβρίου του 1981 ήταν υποψήφιος βουλευτής με το ΚΚΕ στο νομό Πιερίας, όπως και το 1985.. Πέθανε σε ηλικία 98 ετών στη Θεσσαλονίκη στις 26 Ιουνίου 2019 και η πολιτική κηδεία του έγινε σε οίκο τελετών στη συμπρωτεύουσα.
Βερεγγάριος Ραϋμόνδος Β΄ της Βαρκελώνης

Ο Βερεγγάριος-Ραϋμόνδος Β΄ ο αδελφοκτόνος, ισπαν. Berenguer Ramon II el Fratricidio (1053/4 - π. 1098) από τον Οίκο της Βαρκελώνης ήταν κόμης της Βαρκελώνης: 1075-82 μαζί με τον Ραϋμόνδο-Βερεγγάριο Β΄, 1082-86 μόνος του, 1086-98 με τον Ραϋμόνδο-Βερεγγάριο Γ΄.

 Ήταν ο τρίτος γιος τού Ραϋμόνδου-Βερεγγαρίου Α΄ κόμη της Βαρκελώνης και της Αλμοντίς, κόρης τού Βερνάρδου Α΄ κόμη τού Λα Μαρς. Διαδέχθηκε τον πατέρα του μαζί με τον δίδυμο αδελφό του Ραϋμόνδο-Βερεγγάριο Β΄, σύμφωνα με τη θέληση τού πατέρα τους. Οι δίδυμοι δεν επέτυχαν να συμφωνούν και διαίρεσαν τις κτήσεις τους, ενάντια στην απόφαση τού πατέρα τους. Το 1082 ο αδελφός του, κατά τη διάρκεια κυνηγίου στα δάση, σκοτώθηκε και ο Βερεγγάριος-Ραϋμόνδος Β΄ έμεινε μόνος κυβερνήτης. Η κοινή γνώμη πίστευε, ότι εκείνος σχεδίασε το δυστύχημα· η υποψία αυτή και άλλες ατασθαλίες οδήγησαν σε εμφύλια διαμάχη. Διάφορες μερίδες υποστήριζαν τρόπους λύσης της διαφοράς, που ξεκίνησε από "την άδικη, άνομη δολοφονία". Κατέληξαν σε μετριοπαθή συμβιβασμό το 1086: ο Βερεγγάριος-Ραϋμόνδος Β΄ θα κυβερνούσε της Καταλωνία για ένδεκα έτη μαζί με τον Ραϋμόνδο-Βερεγγάριο Γ΄, γιο τού φονευθέντος αδελφού του, ως την ενηλικίωση αυτού. Τη δεκαετία τού 1080 η συμμετοχή του στους εσωτερικούς αγώνες των Τάιφα (Μαυριτανικών βασιλείων) τον έφερε σε σύγκρουση με τον Ροδρίγο Δίαθ δε Βιβάρ (Ελ Σιντ) πρίγκιπα της Βαλένθια. Στους πολέμους που ακολούθησαν, αιχμαλωτίστηκε δύο φορές. Το 1097 παραιτήθηκε κατά τη συμφωνία τού 1086. Ζούσε υπό το βάρος των υποψιών της αδελφοκτονίας, ώσπου η ενοχή του καθορίστηκε από μονομαχία, που έχασε. Μετέβη στην Ιερουσαλήμ ως προσκύνημα εξιλέωσης είτε ως μέλος της Α΄ Σταυροφορίας και χάθηκε εκεί μεταξύ των ετών 1097-1099. Ο ανιψιός του Ραϋμόνδος-Βερεγγάριος Γ΄ είχε μείνει μόνος κυβερνήτης από το 1097 της κομητείας. Pg 136, The Quest for El Cid, Richard Fletcher, ISBN 0-394-57447-8
Discord

Το Discord είναι πλατφόρμα VoIP ανταλλαγής μηνυμάτων και ψηφιακής διανομής που έχει σχεδιαστεί για τη δημιουργία κοινοτήτων. Οι χρήστες μπορούν να επικοινωνήσουν με φωνητικές κλήσεις, βιντεοκλήσεις, μηνύματα κειμένου, πολυμέσα και αρχεία σε ιδιωτικές συνομιλίες ή σε κοινότητες που ονομάζονται "διακομιστές". Οι διακομιστές περιέχουν κανάλια κειμένου και κανάλια ομιλίας. Το Discord διατίθεται σε Windows, macOS, Android, iOS, iPadOS, Linux και σε όλα τα προγράμματα περιήγησης ιστού. Από τις 21 Ιουλίου 2019, υπάρχουν πάνω από 250 εκατομμύρια ενεργοί χρήστες

 Το Discord ξεκίνησε τα Stage Channels τον Μάιο του 2021, μια λειτουργία παρόμοια με το Clubhouse που επιτρέπει ζωντανά, εποπτευόμενα κανάλια, για ακουστικές συνομιλίες, συζητήσεις και άλλες χρήσεις, τα οποία μπορούν περαιτέρω να πραγματοποιηθούν μόνο σε προσκεκλημένους ή χρήστες με εισιτήριο. Παράλληλα, οι χρήστες μπορούν να αναζητήσουν σχετικά ανοιχτά κανάλια Stage για τα ενδιαφέροντά τους μέσω ενός εργαλείου Stage Discovery. Τα κανάλια διακρίνονται σε δυο κατηγορίες: ομιλίας και κειμένου. Η ορατότητα και η πρόσβαση σε κανάλια μπορούν να προσαρμοστούν για να περιορίσουν την πρόσβαση από συγκεκριμένους χρήστες (διαχειριστές, ρόλους υψηλής κατάταξης), για παράδειγμα, η σήμανση ενός καναλιού "NSFW" (Not Safe For Work) απαιτεί από τους θεατές να επιβεβαιώσουν ότι είναι άνω των 18 ετών και επιθυμούν να δουν τέτοιο περιεχόμενο. Τα κανάλια κειμένου υποστηρίζουν κάποιο εμπλουτισμένο κείμενο μέσω ενός υποσυνόλου της σύνταξης Markdown. Μπορούν επίσης να χρησιμοποιηθούν μπλοκ κώδικα με ειδική γλώσσα. Στα κανάλια ομιλίας, οι χρηστές μπορούν να συνομιλούν μιλώντας. Στο καθένα υπάρχει ένα συγκεκριμένο όριο χρηστών όπου ορίζεται από μία μερίδα χρηστών. Κάποια μπορούν να είναι κλειδωμένα για μερικούς χρήστες, αυτό και πάλι εξαρτάται από ρόλους υψηλής κατάταξης. Ένας διακομιστής μπορεί να περιλαμβάνει κάποιους ρόλους. Αυτοί κατανέμονται στους χρήστες και ορίζουν τις δυνατότητες του χρήστη στον server (για παράδειγμα, αν μπορεί να επεξεργάζεται τις ρυθμίσεις ή αν έχει δυνατότητα αποστολής μηνύματος σε ένα κανάλι). Ύστερα, γίνεται σε ένα κανάλι, οι ικανότητες ενός ρόλου να μεταβληθούν.
Ρουτένοι

Οι Ρουτένοι (Γαλλικά: Rutenes, στα Λατινικά: Ruteni) ήταν κελτική φυλή της αρχαίας Γαλατίας εγκατεστημένοι στα νότια της Κεντρικής Οροσειράς (Μασίφ Σαντράλ).Η επικράτειά τους εκτείνονταν κυρίως στον σημερινό νομό Αβερόν και τμήμα του νομού Ταρν. Οι Ρουτένοι έδωσαν το όνομά τους στην πόλη Ροντέζ.

 Αναφέρονται ως Rutenos από τον Ιούλιο Καίσαρα στο έργο του Απομνημονεύματα περί του Γαλατικού πολέμου, ως R̔outēnoì (Ῥουτηνοὶ) από τον Στράβωνα (αρχές του 1ου αιώνα μ.Χ), ως Ruteni από τον Πλίνιο (1ος αιώνας μ.Χ), και ως R̔outanoì (Ῥουτανοὶ) από τον Πτολεμαίο (2ος αιώνας μ.Χ).Υπάρχουν πολλές θεωρίες για τη σημασία του ονόματος, μία ερμηνεία είναι «οι Ξανθοί». Το έδαφος των Ρουτένων βρισκόταν νότια του Μασίφ Σαντράλ, ανάμεσα στη φυλή των Αρβέρνων στο βορρά, τους Καδούρκους στα δυτικά, τους Γάβαλους στα ανατολικά και τους Βόλκες στο νότο. Ήταν υποτελείς των Αρβέρνων και ένα μέρος της επικράτειάς τους καταλήφθηκε από τους Ρωμαίους μετά την ήττα του βασιλιά των Αρβενών Βιτούιτου το 121 π.Χ. Κατά τη διάρκεια της βασιλείας του Αυγούστου, το μεγαλύτερο oppidum (οχυρωμένο μέρος) Σεγκοντούνουμ (σύγχρονο Ροντέζ) έγινε η κύρια πόλη τους. Αναφέρονται για πρώτη φορά από τον Κικέρωνα το 69 π.Χ., αλλά γνωρίζουμε από τον Στράβωνα ότι στο παρελθόν περιλαμβάνονταν μεταξύ των υποτελών φυλών των Αρβέρνων. Κατά τη διάρκεια των Γαλατικών Πολέμων (58–50 π.Χ.), οι Ρουτένοι συμμετείχαν στη μάχη της Αλεσίας το 52 π.Χ. στέλνοντας 12.000 άνδρες.
Αλεπού Κέρκυρας

Η Αλεπού είναι μικρή κωμόπολη της Κέρκυρας. Αποτελεί έδρα ομώνυμης δημοτικής κοινότητας, της δημοτικής ενότητας (τέως δήμου) Κερκυραίων, του δήμου Κεντρικής Κέρκυρας και Διαποντίων Νήσων, της περιφερειακής ενότητας (τέως νομού) Κέρκυρας, στην περιφέρεια Ιονίων Νήσων, σύμφωνα με το πρόγραμμα Καλλικράτης, καθώς και των μεταβολών μετά από αυτό το πρόγραμμα. Πριν το σχέδιο Καποδίστριας και το πρόγραμμα Καλλικράτης, ανήκε στην επαρχία και νομό Κερκύρας, στο γεωγραφικό διαμέρισμα Ιονίων Νήσων.

 Η Αλεπού είναι μικρή κωμόπολη της Α. Κέρκυρας. Βρίσκεται δυτικά της πρωτεύουσας -κατ’ ουσίαν είναι δυτικό προάστιο της Κέρκυρας, στις όχθες του ρέματος Ποταμού και σε μέσο σταθμικό υψόμετρο 15. Απέχει 4 χλμ. περίπου Δ. του κέντρου της πόλης της Κέρκυρας. Η δημοτική κοινότητα είναι χαρακτηρισμένη ως αστικός πεδινός οικισμός, με έκταση 2,332 χμ² (2011). Ο οικισμός αναγνωρίστηκε το 1866 και προσαρτήθηκε στον δήμο Ποταμογειτόνων του νομού Κέρκυρας. Το 1912 ορίστηκε έδρα της κοινότητας Αλεπούς. Με το ΦΕΚ 244Α - 04/12/1997 αποσπάστηκε από την κοινότητα Αλεπούς και προσαρτήθηκε στον δήμο Κερκυραίων. Με το ΦΕΚ 43Α - 09/03/2019 αποσπάστηκε από τον δήμο Κερκυραίων και προσαρτήθηκε στον δήμο Κεντρικής Κέρκυρας και Διαποντίων Νήσων. Από παλιά, η Αλεπού υπήρξε τμήμα του οικιστικού ιστού της πόλης της Κέρκυρας, καθώς απαντά σε γραπτές πηγές ήδη από τον 16ο αιώνα, ως μπόργκο (προάστιο). Σχετικά με την ονομασία του οικισμού αυτού υπάρχουν διάφορες εκδοχές. Άλλοι ισχυρίζονται ότι προέρχεται από την ποικιλία σταφυλιού «αλουπού», που πιθανόν ευδοκιμούσε στην περιοχή και άλλοι ότι προήλθε από παραφθορά του ονόματος της οικογένειας γαιοκτημόνων Αληπούτζα (Alpuzza), η οποία ήταν γραμμένη στο Libro d’ Oro από το 1559. Το 1584 θεμελιώθηκε ο ναός της Αγίας Παρασκευής, στο κέντρο του πυρήνα του αρχικού οικισμού. Ως κύριοι γαιοκτήμονες της περιοχής, τον 18ο αιώνα, αναφέρονται οι οικογένειες Τσιριγκάκη, Κοσκινά και Τησαρχόντου. Το κτήριο ιδιοκτησίας Aνδρέα Κοσκινά Eίναι κτισμένο σε δύο διαφορετικές αρχιτεκτονικές φάσεις. Στο ισόγειο που είναι και το αρχικό κτίριο, τα ανοίγματα είναι τοξωτά με πέτρινη κορνίζα, ενώ στον όροφο είναι ορθογωνικά με πέτρινα πλαίσια. Xαρακτηριστική είναι επίσης η επιμήκης κορνίζα που χωρίζει τους δύο ορόφους καθώς και οι διακοσμητικές παραστάδες σχηματισμένες από το επίχρισμα στις άκρες της πρόσοψης. Το σπίτι ιδιοκτησίας Θεοδώρου Γρίμμα, ενδιαφέρον δείγμα διώροφου Κερκυραϊκού κτιρίου του προηγούμενου αιώνα. Xαρακτηριστική είναι η διάρθρωση της κυρίας εισόδου με τις διακοσμητικές παραστάδες και το επιστύλιο, όλα φτιαγμένα με τραβηχτά επιχρίσματα, καθώς επίσης και οι κορνίζες γύρω από τα ανοίγματα. Η εκκλησία της Αγίας Παρασκευής, ενδιαφέρον δείγμα επτανησιακού ναού. Πρόκειται για μονόχωρη βασιλική των αρχών του 18ου αιώνα με τοιχογραφίες της ίδιας εποχής. Περιβάλλεται από πεσσοστήρικτο ανοικτό νάρθηκα στις 3 πλευρές του. Εγκυκλοπαίδεια Πάπυρος Λαρούς Μπριτάνικα, 1981, 2006 (ΠΛΜ) Εγκυκλοπαίδεια Πάπυρος Λαρούς, 1963 Οργανισμός εκδόσεων «Ελλάδα», χάρτες (εκδ. Βαρελάς) Περιοδικό «Διακοπές», εκδ. Δ.Ο.Λ., 2010 eetaa.gr
Αφροδισιάδα

Η Αφροδισιάδα ήταν μικρή πόλη στην Καρία της Μικράς Ασίας κτισμένη στην περιοχή του Αφροδισίου ακρωτηρίου και υπαγόταν στην Κνίδο. Ήταν γνωστή για τα μάρμαρά της και τη Σχολή της γλυπτικής. Βρίσκεται κοντά στο σύγχρονο χωριό της Τουρκίας Geyre στη νοτιοδυτική ακτή της Μικράς Ασίας, 230 χλμ. νοτιοανατολικά της Σμύρνης και απέχει 100 χλμ. από την ακτή. Πήρε τον όνομά της από τον ναό που είχε αφιερωμένο στη θεά Αφροδίτη και στην περίοδο της Ύστερης Αρχαιότητας μετονομάσθηκε σε Σταυρούπολη. Πριν από την Ελληνική περίοδο ονομαζόταν Λελέγων πόλις, επίσης ως Νινόη και Μεγάλη πόλις.Κατά τη διάρκεια της βυζαντινής περιόδου ήταν γνωστή ως Καρία. Η Αφροδισιάδα κατακτήθηκε από τους Σελτζούκους Τούρκους μετά το 1261. Τον 17ο αιώνα χτίσθηκε μια μικρή πόλη ονόματι Γκέιρα-παραφθορά της λέξεως Καρία.

 Στην Αφροδισιάδα υπάρχουν σπουδαία κτίσματα μεταξύ των οποίων το αρχαίο θέατρο (1ος αιώνας π.Χ.), το αρχαίο στάδιο (μεταξύ του 1ου και 2ου αιώνα π.Χ.), το βουλευτήριο (τέλη του 2ου αιώνα μ.Χ. ή αρχές του 3ου αιώνα μ.Χ.), το σιντριβάνι του Απόλλωνα, το ωδείο, ο ναός της θεάς Αφροδίτης (1ος αιώνας π.Χ.), το τετράπυλο (2ος αιώνας μ.Χ.), το Σεβαστείον (1ος αιώνας μ.Χ.). Το Σεβαστείο ήταν ένα συγκρότημα κτηρίων, που ήταν αφιερωμένο στην Αφροδίτη, τον Αύγουστο (Σεβαστό) και την οικογένεια των Ιουλίων-Κλαυδίων. Τον 7ο αιώνα μ.Χ. η πόλη καταστράφηκε από μεγάλο σεισμό και από τότε παράκμασε. Ο ναός της θεάς Αφροδίτης μετατράπηκε σε παλαιοχριστιανική βασιλική πιθανώς τον 5ο αιώνα μ.Χ. Στην Αφροδισιάδα έχουν βρεθεί 12000 περίπου επιγραφές και περισσότερες από 2000 βραχογραφίες, που χρονολογούνται μεταξύ των ετών 350 και 500 μ.Χ. Μεταξύ των είκοσι επισκόπων αναφέρονται: Αμμώνιος, στην πρώτη σύνοδο της Νίκαιας, 325 Ευμένης, στην πρώτη σύνοδο της Κωνσταντινούπολη, 381 Κύρος, στην σύνοδο της Εφέσου, 431 Κριτόναος, στη σύνοδο της Χαλκηδόνας, 451 Σεβεριανός, στη δεύτερη σύνοδο της Κωνσταντινούπολης, 553 Ξενοκράτης (ιατρός) Αλέξανδρος ο Αφροδισιεύς Κατάλογος αρχαίων θεάτρων Λάζος, Χρήστος (Ιανουάριος 1973). «Αφροδισιάς. Η πολιτεία που βγήκε από τον λήθαργο των αιώνων». Ιστορία Εικονογραφημένη (55): 32-45. Εικονικές περιηγήσεις στην Αφροδισιάδα Μνημεία της Αφροδισιάδας Ιστορία της Αφροδισιάδας Περπατώντας στα τείχη της αρχαίας Αφροδισιάδας Διαδικτυακή-εκπαιδευτική έκθεση του συγγραφέα Κωνσταντίνου Θώδη.
Άβας Έβρου

Ο Άβας (ή Άβαντας) είναι οικισμός και έδρα ομώνυμης τοπικής κοινότητας, της δημοτικής ενότητας και δήμου Αλεξανδρούπολης, της περιφερειακής ενότητας (τέως νομού) Έβρου, στην περιφέρεια Ανατολικής Μακεδονίας και Θράκης, σύμφωνα με το πρόγραμμα Καλλικράτης. Πρίν το πρόγραμμα Καλλικράτης και το σχέδιο Καποδίστριας, ανήκε στην επαρχία επαρχία Αλεξανδρούπολης του νομό Έβρου, στο γεωγραφικό διαμέρισμα Θράκης. Η παλαιότερη ονομασία του οικισμού ήταν Δερβέντι (τουρκ. Dervent).

 Ο Άβας βρίσκεται στο νότιο τμήμα του νομού Έβρου σε κοίτη χαρακτηριστικού μικρού ποταμού (χειμάρρου), που πηγάζει από τα υψίπεδα του Επταδένδρου και συμβάλλει με άλλο μικρό ποτάμι στην περιοχή της Αμφιτρίτης. Είναι κτισμένος σε θέση που βρίσκεται στην αρχή της οδού που ανηφορίζει σταδιακά προς τα λιγνιτωρυχεία και τα μεταλλεία της περιοχής Κίρκης, σε υψόμετρο 110. Βρίσκεται 11 χλμ. περίπου Β. της Αλεξανδρούπολης, πάνω στην οδό ΕΟ53, η οποία συνδέει την Αλεξανδρούπολη με την Αισύμη. Στην περιοχή είχαν βρεθεί κοιτάσματα άνθρακα. Η τοπική κοινότητα είναι χαρακτηρισμένη ως αγροτικός πεδινός οικισμός, με έκταση 58,334 χμ² (2011). Ο οικισμός αναγνωρίστηκε με το ΦΕΚ 194Α - 14/08/1924 και ορίστηκε έδρα της κοινότητας Άβαντος. Με το ΦΕΚ 244Α - 04/12/1997 αποσπάστηκε από την κοινότητα Άβαντος και προσαρτήθηκε στον δήμο Αλεξανδρουπόλεως. Η εκκλησία του Αγίου Αθανασίου Το σπήλαιο των Αγίων Θεοδώρων, διαμορφωμένο σε παρεκκλήσι, με τοιχογραφίες των 11ου-13ου αιώνων. Κατά μήκος του αυτοκινητόδρομου, δυτικά του Άβαντα, στη θέση Μποζ Τεπέ, υπάρχουν ερείπια βυζαντινών οχυρώσεων (κάστρου), πιθανόν από την εποχή των Γενουατών. Οι οχυρώσεις δεν είναι ορατές από μακριά, διότι δεσπόζει ο χαρακτηριστικός τριγωνικός βράχος, με πυκνή βλάστηση. Υπάρχει πύλη που φράζεται από δένδρα και θάμνους, ενώ οι κυρίως οχυρωματικοί πύργοι έχουν ύψος 5-8 μ., και υπάρχουν σκαλοπάτια από την εσωτερική πλευρά. Ο Άβας βρίσκεται στις νότιες απολήξεις μίας περιοχής φυσικής σημασίας, που έχει έκταση 3.156 εκταρίων, περίπου. Η περιοχή έχει περίμετρο 25,2 χλμ, ενώ το υψόμετρο κυμαίνεται από 180 έως 476 μ. και στις βόρειες απολήξεις της βρίσκεται η Αισύμη. Το τοπίο είναι λοφώδες, ημιορεινό, σχετικά υποβαθμισμένο και περιλαμβάνει κάποια φυτά που χρήζουν προστασίας, όπως το Armeria cariensis. Στη χαρακτηριστική, τριγωνικού σχήματος, ασβεστολιθική ορθοπλαγιά έξω από τον Άβαντα, έχουν ανοιχθεί από το 1992, αναρριχητικές διαδρομές από Καβαλιώτες και Κομοτηναίους αναρριχητές, ενώ έχουν πραγματοποιηθεί και δύο περιφερειακές αναρριχητικές συναντήσεις, το 1992 και 1994. Τα αναρριχητικά συγκροτήματα είναι δύο, ένα με ΒΑ. προσανατολισμό και ένα με ΝΔ. προσανατολισμό. Οι 20 περίπου διαδρομές που έχουν ανοιχτεί, είναι αρκετού αναπτύγματος -φθάνουν τα 160μ.- και για να πραγματοποιηθούν είναι απαραίτητη η χρήση υλικών παραδοσιακής (trad) αναρρίχησης (καρφιά, καρύδια, ιμάντες, friends). Η βαθμολογία των διαδρομών κυμαίνεται από V- έως VII, στο σύστημα UIAA. Εγκυκλοπαίδεια Πάπυρος Λαρούς Μπριτάνικα, 1978, 2006 (ΠΛΜ) Εγκυκλοπαίδεια Πάπυρος Λαρούς, εκδ. 1963 (ΠΛ) Εγκυκλοπαίδεια Δομή, 2002-4 Οργανισμός εκδόσεων «Ελλάδα», χάρτες (Βαρελάς) Περιοδικό «Διακοπές», εκδ. Δ.Ο.Λ., 2010 Περιοδικό Ανεβαίνοντας, 19, 77 Αναρρίχηση στον Άβαντα
Οθωμανική Τράπεζα

Η Οθωμανική Τράπεζα (τουρκικά: Osmanlı Bankası) ιδρύθηκε το 1856 στον Γαλατά της Κωνσταντινούπολης, πρωτεύουσας της Οθωμανικής Αυτοκρατορίας, ως κοινοπραξία μεταξύ των βρετανικών συμφερόντων, της Banque de Paris et des Pays-Bas της Γαλλίας και της οθωμανικής κυβέρνησης. Το αρχικό κεφάλαιο της Τράπεζας αποτελούταν από 135.000 μετοχές, εκ των οποίων 80.000 αγοράστηκαν από τον αγγλικό όμιλο και 50.000 από τον γαλλικό όμιλο ενώ 5.000 μετοχές διατέθηκαν στους Οθωμανούς. Λειτουργούσε με την επωνυμία Αυτοκρατορική Οθωμανική Τράπεζα (οθωμανικά τουρκικά: Bank-i Osmani-i Şahane) από το 1863 έως το 1924. Έχοντας το προνόμιο ως κρατική τράπεζα, λειτουργούσε ως κεντρική τράπεζα. Τον Ιούνιο του 1996, η οθωμανική τράπεζα πωλήθηκε στον όμιλο Doğuş, από τον οποία οι τραπεζικές δραστηριότητές της επικεντρώνονταν κυρίως στην Τουρκία. Το 2001, η Οθωμανική Τράπεζα έγινε τμήμα της τράπεζας Garanti.

 Η έδρα της Οθωμανικής Τράπεζας στην Bankalar Caddesi στο Καράκιοϊ της Κωνσταντινούπολης χτίστηκε από το διάσημο Γαλλοτούρκο αρχιτέκτονα Αλεξάντερ Βαλωρύ το 1890 και χρησιμοποιήθηκε ως έδρα της Οθωμανικής Τράπεζας από την ίδρυσή της στις 27 Μαΐου 1892, μέχρι το 1999. Εκτός από τη στέγαση του υποκαταστήματος της τράπεζας Garanti στο Καράκιοϊ και των διευθύνσεων της περιοχής, το κτίριο ήταν ο χώρος του Μουσείου της Οθωμανικής Τράπεζας και του Κέντρου Αρχείων και Ερευνών της Οθωμανικής Τράπεζας. Τα αντικείμενα και τα έγγραφα που παρουσιάστηκαν στο Μουσείο της Οθωμανικής Τράπεζας έδωσαν πληροφορίες για την ύστερη οθωμανική και πρώιμη δημοκρατική περίοδο, παρουσιάζοντας το οικονομικό, κοινωνικό και πολιτικό περιβάλλον της εποχής μέσα από πράξεις αγοράς, υποκαταστήματα τραπεζών, αρχεία πελατών και φακέλους προσωπικού σε ένα συνδυασμό χρονολογικών και θεματικών προσεγγίσεων.Τέσσερα θησαυροφυλάκια της τράπεζας, που βρίσκονται στο κέντρο της κύριας εκθεσιακής αίθουσας, χρησιμοποιήθηκαν για την εμφάνιση αρχειακών σειρών όπως μετοχές και ομόλογα, λογιστικά βιβλία, αρχεία πελατών, κάρτες καταθέσεων, αρχεία προσωπικού και φωτογραφίες. Η μεγαλύτερη διώροφη καμάρα φιλοξένησε τα τραπεζογραμμάτια και τα ασημένια νομίσματα που εκδόθηκαν μεταξύ 1863 και 1914 μαζί με την ιστορία, το σχεδιασμό, την εγγραφή και τα δείγματα του καθενός. Καθώς παρέμεινε κλειστό για κατασκευή το 2009, το κτίριο της Οθωμανικής Τράπεζας άνοιξε ξανά στις 22 Νοεμβρίου 2011 από το SALT Galata, ως ένα από τα δύο κτίρια που φιλοξενούν τις δραστηριότητες του πολιτιστικού ιδρύματος SALT. Το SALT Galata φιλοξενεί το Μουσείο της Οθωμανικής Τράπεζας και καθιστά διαθέσιμη στο κοινό τη βιβλιοθήκη και τα αρχεία του Κέντρου Αρχείων και Ερευνών της Οθωμανικής Τράπεζας μέσω της SALT Research. Κατάληψη της Οθωμανικής Τράπεζας (1896) Επίσημος ιστότοπος
Πεδίο χαμηλού βαρομετρικού

Το πεδίο χαμηλού βαρομετρικού (ή χαμηλό βαρομετρικό) ορίζεται ως μια περιοχή όπου επικρατούν χαμηλότερες τιμές ατμοσφαιρικής πίεσης από τις γειτονικές περιοχές. Λόγω του ορισμού του, ένα χαμηλό βαρομετρικό σε μία περιοχή της Γης μπορεί να έχει κέντρο με πίεση 1.010 hPa, ενώ ένα υψηλό βαρομετρικό σε κάποια μακρινή περιοχή μπορεί να έχει πίεση 1.015 hPa στο κέντρο του.

 Ένα χαμηλό βαρομετρικό ονομάζεται επίσης ύφεση ή κυκλώνας ή, απλά, χαμηλό. Σε μετεωρολογικούς χάρτες επιφανείας, το κέντρο ενός χαμηλού μπορεί να εμφανίζεται στα ελληνικά ως Χ, στα αγγλικά ως L, στα γερμανικά ως Τ, κ.ο.κ. Λόγω του ότι ένα χαμηλό βαρομετρικό έχει χαμηλότερη ατμοσφαιρική πίεση από τις γειτονικές περιοχές (βαροβαθμίδα), ο αέρας κινείται από την περιφέρεια προς το κέντρο του χαμηλού. Όμως, η διεύθυνση των ανέμων γύρω από ένα βαρομετρικό χαμηλό δεν είναι κάθετη προς τις ισοβαρείς καμπύλες. Ο άνεμος, αντίθετα, κινείται στο βόρειο ημισφαίριο αντίθετα με τους δείκτες του ρολογιού, σταδιακά προς το κέντρο του χαμηλού. Έτσι, στα ανατολικά του χαμηλού επικρατούν νότιοι άνεμοι, στα δυτικά του χαμηλού επικρατούν βόρειοι άνεμοι, στα νότιά του επικρατούν δυτικοί άνεμοι και, στα βόρειά του, επικρατούν ανατολικοί άνεμοι. Στο νότιο ημισφαίριο, η διεύθυνση των ανέμων είναι αντίθετη (δηλαδή ίδια με τους δείκτες του ρολογιού), αλλά πάντα σταδιακά προς το κέντρο του χαμηλού. Η αιτία για αυτή τη σκέδαση στη διεύθυνση του ανέμου είναι η Δύναμη Κοριόλις. Στη συνείδηση της κοινής γνώμης, τα χαμηλά βαρομετρικά σχετίζονται εξ ορισμού με κακοκαιρία. Αυτό, όμως, δεν είναι πάντοτε αλήθεια, καθώς η κακοκαιρία είναι συνήθως το αποτέλεσμα πολλών παραγόντων όπως: η ύπαρξη του βαρομετρικού χαμηλού η ορογραφία η ύπαρξη αρκετής υγρασίας στην ατμόσφαιρα, έτσι ώστε να μπορούν να προκληθούν μετεωρολογικά φαινόμενα.Είναι αλήθεια, πάντως, ότι αρκετές φορές κάποιες «ζώνες καιρού» εστιάζονται σε μετεωρολογικές οντότητες (ψυχρό μέτωπο, θερμό μέτωπο, συνεσφιγμένο μέτωπο) που απαντώνται σχεδόν αποκλειστικά στα χαμηλά βαρομετρικά. Σιβηρικός αντικυκλώνας Ευρωπαϊκός αντικυκλώνας Τροπικός κυκλώνας Κακοκαιρία Ατμόσφαιρα Εμποδισμός (μετεωρολογία) Υψηλό βαρομετρικό Μετεωρολογικά φαινόμενα «American Practical Navigator» H.O. No 9, U.S.Navy Hydrographic Office 1958. «Admiralty Manual of Navigation» Volume II, - Her Magesty's Stationery Office, London 1960. «Meteorology for Mariners Met» O. 593, - Her Magesty's Stationery Office, London 1967. «Ναυτική Μετεωρολογία» Χ. Περογιαννάκη, ταξίαρχου Π.Α. τ. Γενικού Διευθυντού ΕΜΥ, - Ίδρυμα Ευγενίδου 1974, Αθήνα.